정조 16년 · 목
疏略曰惟我殿下聰明睿知卓越百王治法政謨動遵三代時値千一之士嘉會佇見三五之熙績而秪緣上有獨運之聖下無對揚之休以建白爲陳談以容默爲得計至於國計民憂漠然慮不到於耳目臣嘗慨然而欲進一得者久矣一曰都民艱食之患二曰歉歲奠民之策三曰生民制產之要四曰荒年補賑之議五曰侈濫之宜禁六曰軍政之宜飭七曰庶官之擇任八曰詞訟之戢奸九曰漕運矯弊之道十曰關防制置之議蓋都民艱食挽近所無近聞關西各穀幸得登熟自朝家抄得京江及海西關西浦邊居民中富商鉅賈以京中各營均廳及松京箕營所在之錢限明年以無邊貸給使之分往各處貿販各穀自今秋至明年春夏而陸續船運到泊京江隨運隨賣則在渠輩爲獲利之道在都民爲延活之方旣自朝家給錢行商任渠興販則其所射利宜與有邊之私錢有異而其往其來皆令關由於平市署以某人某月日貿發於某邑而某日到江云爾則決不敢任意藏置低仰市直朝家又察其船運之勤速射利之輕歇者別加褒賞之意預爲著令而頒示則渠輩必將勇往而貿來矣三南列邑被災孔酷則明春稅穀之減縮可以推知稅穀旣縮則都下穀貴卽其次第事也臣之愚意則海西長山以北各邑年事與關西相等云今年田賦竝令以本色上納則上而朝家之經用下而都民之聊生竝皆藉此而有賴矣近來百物之騰踊專由乎大釀之極盛鎭日魚鮮之堆積於市肆者盡入於酒家懸房所屠之肉猶爲不足而私屠日熾以至蔬菜柴油之屬亦隨而翔貴以有限之物作無窮之糜者惟酒是耳然而祭享之所重讌飮之所需藥料之所用今不可一切痛禁使之無酒於一世其惟可禁者大釀而已矣歉歲濟民之方最是禁酒而若至年豐穀登之日如前勿禁亦無所害矣歉歲奠民之策預宜講究蓋今年穡事始以大旱繼之長霖茁茂登熟之處或倍於常年川反被水之地未免爲災歲一邑之內豐歉相錯同坪之中災實混雜今秋田政最宜詳審臣固知朝家應有及時區劃之方而臣本鄕居每見朝令之下或不無後時之歎俵災之政多在作結之後停還之令或出準捧之餘蓋由乎廟堂則行會于各道各道則關飭于列邑故如斯之際自底遲滯臣愚以爲趁今行會于各道申飭列邑必使守宰親審被災之處毋至臨時窘急虛實相蒙之歎焉導掌輩侵漁之弊最爲鄕民切己之瘼雖在常年宜加痛禁矧今年事已成穴農被災窮民雖國穀身布猶宜蠲免況彼無名之徵督乎各宮房衙門差人輩年例秋收之外凡係侵漁擾民之事一切裁抑而其中尤爲橫恣者令道臣守宰直爲勘斷事預先嚴飭京外俾爲貧民奠安之方焉國俗例於大小使星之行專以供億之豐侈爲接待之禮貌故飮食如流茶啖饌品務爲奢靡此莫非剜却生民之膏血者也臣謂凡於使星隨其品數之高下分排器數以爲定例毋或濫費則亦可除歉歲官民之一弊矣驛路之凋殘莫如近日朝家於馬政最爲嚴重雖正一品之行只止五馬牌而馬牌之外許多餘馬絡續道路此固驛屬難支之弊而又於各邑各店及路旁村閭其所貽弊不可殫記亦宜隨品定例毋至太濫則此亦爲官民沿路除弊之一道矣生民制產必以務農爲先而近年以來民無食力之心官無勸農之政苟非至愚至殘之民則皆以服穡爲恥遊談爲高雜技多方戲嬉無節賭擲數宵費至十金先賣自己之農牛庄土而不足則誘弄良民又蕩其家資無復着手處則相聚爲盜而爲守宰者視若尋常莫之爲禁此已寒心又有出沒京鄕釀奸年利遊衣遊食者故終歲盻盻之農民反爲艷視而慕效棄本而趨利者十之八九此宜嚴飭京外所謂各樣雜技之徒一切嚴禁而鄕民之棄本鄕來接京中者搜索坊曲逐送其所居邑又非工儒業武而公然留連京洛之類竝卽搜逐使之歸農而留接之主人亦爲抵罪使不敢掩置焉夫堤堰所以貯水備旱之要道而此法漸弛湮塞而不之濬潰決而不之防近年旱災之偏被皆以此故而又有川邊灌漑之地近因山岡之童濯一經驟兩土崩沙流而民殘力綿無以隄築臣謂特命堤堰司及各道道臣嚴飭各邑堤堰之當濬者川洑之可防者着意修築而各邑空石徒歸官用與吏索宜飭守宰使之專意輸用於築堰及防川俾有實效宜矣至若各處陳荒亦多可墾處而一次起墾則後雖還陳猶爲逐年徵稅於當初起墾者故人皆怯於墾陳臣謂陳荒及奮陳可墾之地幷許呈官起耕後別錄以贖田以爲隨起隨稅之道宜矣牛禁自是令甲之大者而法禁解弛京外私屠之弊無處無之此亦妨農之甚者此宜益申奮章俾有成效焉朝家每當歉歲例有納粟空名帖發賣補賑之規夫資階金玉固非下賤之所可爲者而近來空名帖定價至廉所謂折衝不過爲十金雖曰嘉善僅爲十餘金故閭巷下賤莫不頂金玉而腰紅紫此爲名分之紊亂甚矣況且軍額由此而減縮蓋空帖滿萬所得不過爲十餘萬金得此十餘萬之財而先失滿萬之軍額已非朝家之得計況其滿萬充額之際黃口疊役呼冤之弊勢所必然其爲擾民極矣且彼下賤之類藉其資階肆行濫習於貧殘士族其所有關於風化亦非細故又有民俗之緣是而漸薄者蓋荒年數三包之穀價足爲金玉之階故鄕曲愚民立視其親族之飢餒垂死而曾不以升斗相資專以輸官得帖爲計以此推之朝家之賣帖補賑不如使其隣里及時救助也明矣臣愚以爲從今以後凡當賑政永革空名帖發賣之規而前期行會於各道各邑抄得飢民又募富民之欲爲加資者能活十戶以上者特許折衝階二十戶以上者特授嘉善階而至害五六十戶以上者則別施褒賞之典實合敦風濟民之方矣侈濫之成風實爲方今之痼弊雲鞋道服莫卞吏隸之子帷轎繡簾渾坐市井之妻驄帽貂扇豈合宰屠之賤幅巾方冠奚宜醫譯之類富人則一婚一喪動費千金而貧亦效尤雖賣家鬻庄猶費半千依樣富家而乃已至於衣服飮食莫非踰制過分身在雄藩腴邑手法已滑及其解官居家猶且依前侈靡至於蕩盡家貲而後已故於是乎細瑣之干囑鄙陋之薄俗先自士夫而延及閭井當官貪饕之風職由於此倘使朝廷之上務尙節儉政注排擬之際苟將曰某也之人器可合某窠而儉德不足某也之才能堪任某職而奢侈太過誠以奢儉爲陞黜取舍之一道至於醫學吏胥之任亦以奢儉參互於人器可否之間則其於移風易俗之方豈無上好下甚之效乎我國之綿細便是中朝之帛則老者當衣綾縀自是中國之物則賤者宜禁而目今街巷年少無賴之輩無不服紬閭井婢僕賤隸之妻皆着綾錦至於吏胥之苧布市井之濫服皆是禁令而近來法禁漸弛無不冒着掌憲之臣間有申禁而群聚嘲笑又目以五日京兆法令因此而不行此實當今之痼弊也惟殿下深軫侈濫之弊益務崇儉之政使八域臣庶咸知聖朝矯革之盛德焉軍政之鈍弊莫如近日各邑軍總太半黃口與疊役也假如萬戶之邑則軍總爲萬餘除去班戶及雜頉則應役實戶不過爲十之三四雖使逐戶有三男子猶不滿元額而況近世習俗絕無兄弟之同鼎者子而聚婦亦必各炊而分戶故一戶三男尙矣無論則元額充數殆同龜背之括毛里丁若知村婦之生男則預錄私簿待其代頉而充額此爲黃口及其稍長又添他役此爲疊役也以一人之身而旣入本官之役者又入巡兵營之役又兼保人奉足等名色自黃口而至白首哀彼小民其何以不困乎我國索重世閥故士夫族派不侵於編伍之役侈濫成風詐僞日生世爲軍保之民稍有家貲則變幻係貫或屬於璿派或托於勳裔締結士族冒入世譜又因守宰圖受鄕帖或以將校吏之姻親或以鄕作廳之冒入其他額外校生權門庄奴百歧圖免不一其端是以富實者多子多孫不入軍保貧弱者兩役三役訴冤無處民習之巧詐軍額之虛疏至此而極矣兼以近世人無守分之心欲掩其根派而每爲轉移他境之計臣愚以爲衆所共知士族世閥之外冒稱班族者嚴飭各邑溯考數十年帳籍摘發其變幻係派圖免軍保之類一幷汰定編伍之役按覈戶口之實數永塞雜歧之圖免苟非不得已之事故則不許任意遷移於他境如或移接則先受本官文牒錄其世派移付於所到之官如其世族也則俾勿受侮於他鄕如其賤流也則亦無閒遊於所到實合矯救軍政民習之一助又於各邑皆有吏校輩稧房村所謂稧房村者皆是富村饒戶而一入稧房之後全一村皆免簽丁之役此宜嚴飭革罷俾爲均簽奠民之道矣庶官之隳廢實爲當今之最可憂者大小臣工專事恬嬉身居淸顯者惟思厭避而占便身居蔭路者只以準朔滿任爲計雄藩腴邑指爲準的而意慮所到惟在於廩俸多寡官況豐薄至於民憂邑弊殆視秦瘠故民生之困瘁職由此矣近日薦擧之法徒爲文具而無實效臣愚以爲莫如修明薦法也夫初仕卽來頭字牧之階梯也爲官擇人之道宜自初仕而始人器之可用固不在於地閥之華顯寒微每於大政之時銓曹三堂齊會朝堂毋論生進幼學以學行才諝器局廉直分彙爲薦目及其完薦之後就議於政府問政之日質其可否而後俾得排擬於初仕所謂守令薦亦皆有名而無實夫階至守令則已是歷試於職務者隨其著績以循良才能剛明公直爲薦目而一切以公平因作薦彙時經乙覽則主薦者之孰公孰私被薦者之其名其實自有洞燭於聖鑑矣詞訟日繁奸僞百端其所卞決在乎聽者之明斷而訟之七八每在於山地蓋以有限之山地人皆曠占無勢殘民將無可葬之地以此之故爭訟日甚此實不可不變通裁定者也朝家法典自有隨品定制而庶人則元無步數臣謂凡有山訟雖士夫有步數之家苟非來龍則一從法典所載步數而裁定至於無步數庶人則除非破腦毀階之外無敢以步數爭訟而雖是庶人又若世葬之地則俾無威勢勤奪之意嚴明條列頒示中外無至法外爭訟宜矣大抵法典自是王府關和也宜令大小民庶曉然共知顧今通編之刊行金科玉條粲然如掌而京鄕小民無以詳知易爲觸犯臣愚以爲宜自朝家廣印通編頒送於各邑使各邑卽於每坊各頒一部使國內人人成通律文民各知犯某罪當犯某律而官亦不得枉法抵律則其於簡詞訟戢奸猾之政亦爲一助矣漕運之弊正宜趁今矯捄今番嶺漕之許多臭載誠非細故蓋臭載之弊有四一則船主之不實也所謂船主便成地方官循私用手之窠方其圖差之際費了許多之賂物故船主之於沙格亦視情債之有無而及其騎船之後以和水幻米爲補充所費之計又多犯用於元數自知其無以充納則於是乎設計故敗而差員雖曰騎船急風險濤各船參差轉發於大洋之中雖欲逐船檢察其勢末由苟求其源則專由乎船主之初不擇差故也此宜嚴飭於漕船所在邑船主沙格各別以富實人擇差痛禁其行賂圖差之弊也一則裝發之差晩也裝發日子自有元限而近來則裝船之後率多淹滯遲發以値節晩故陰風急雨每在深夏之際而時値極熱水又無力船舶破敗多在此時若於二月內裝載三月初發船則雖候風緩行決不至於深夏而庶可免渰覆之患矣一則護送之不勤也沿海地方官護送交付之法最初嚴密必使地方官擇送備諳水路者乘船前導又於海路立標定界以次護送此實法例而近來此法漸弛各邑色吏輩謂之護送軍價收歉浦民歸之私橐只謄文簿於點檢之所瞞報形止而已元無乘船護送之實故漕船之盲進致敗率由是焉在今矯捄之策無論漕稅船各其裝發之邑預先以發船日子文移於沿海各邑而各邑預於潮退水縮時就其該邑境內隱嶼淺港所在處立標懸旗書以某邑隱嶼淺港使船人遠望而預避又計文移中發船日子乘船待候於各其海界立標處以次前導護送一如陸路使星之迎送而交付給文以爲憑考則庶無如前盲進致敗之弊矣一則各道都差使員之不爲擇差也蓋都差員剙置之法意則各於海門要路船舶湊集處點檢船格之虛實眞假穀物之濫載與否及各邑之護送勤慢一一論報于戶曹及惠廳也而近來此法廢弛甚至於簿書期會之際竝與名實而俱乖此宜另飭各道遍審海路之形便各於海門船舶往來之要路無論守令邊將必以有地望憚壓列邑之衙門定爲都差員點檢之所詳考其行船日子及護送勸慢一邊董飭列邑一邊直報京司以爲考實之政則船人濫載之弊沿邑護送之節自有飭勵之效矣臣於漕船事又有區區憂歎者漕船以三年一改槊爲定例故造作之時專以省工偸食爲事僅爲支過三年之計丁槊之裝飾稀闊不密少遇風濤及隱嶼輒致製破漕船致敗之比私船頻數良以是也至若兵船則比漕船尤甚所謂丁槊只爲依樣而已每當行操之時急急修改僅僅經操而止此可謂緩急不虞之所備乎京江私船一次堅造能過十年而漕兵船則僅支三年三年之內又有種種裂破之患臣謂無論漕兵船其所制作之堅緻丁槊之縝密一依京江私船例然後方可有賴於輸用矣關防之設寔出固圉之策夫以三南水路之緊要無一防營已極疏虞而古群山之依長淵例移設山北操場陞爲水軍營將者蓋因其時操卒之渰沒而特命變通道帥臣十分商確萬全停當者也本島形便六十里周廻而開局十二莑連絡而女城東西南北各有內外海門一入海門港闊風藏可容數百戰艦各處船舶莫不候風於斯而兩湖水營遠近掎角一路邑鎭上下控勢居在三南之要衝此實天作海防故前人亦多設置獨鎭之議廟謨僉同講究長策以該島僉使陞爲邊地履歷窠而行之纔十年而悤於再昨冬遽然還降旣曰要衝而設爲行操之所不使主將管轄使彼虞候替行於五百餘里之外已不成關防體貌又況當其行操之時列鎭軍卒咸聚本島而若有意外風濤連日不霽虞候一行未得趁期利涉則列邑之多日廚傳操卒之曠期等待其所貽弊不一其端又況萬有一緩急不虞之時則其可坐受節制於半千里之外乎蓋自忠淸水營至本道水營八百餘里之間許多海鎭無一可據之險惟此一島實爲通京之咽喉臣以爲不獨如前陞設之爲可必陞防營然後可以稱天設之關防矣如或拘於銷刻終以更陞爲難則亦有一事之尙可變通者蓋水軍虞候每是鄕曲冷弁其爲風力未必多勝於有資歷之久勤況彼不過爲一時過去之客官而僉使乃平日坐鎭之主將也設或以久勤窠仍置必以資歷聲望之可堪爲守宰者差遣使之專掌一島雖田賦民籍皆令管轄俾盡平日撫摩之政仍行號令權兼營將之任以爲領操則虞候巡操之許多弊端自歸厘革而海防亦有所賴矣水原之自古設置防營兼爲獨鎭出於南路鞏固之策而況今新治遮截孔路錢穀甲兵之措置比前尤多則其所守備之道尤宜審重故前後築城之議屢發於章奏間聖上亦有令廟堂稟處之命而尙今持疑未有主一之論臣未知其故之何居而槪不過謂財力之難辦也地勢之平夷難於城守也而已而我國之大城名都皆在平原如全州大丘淸州海州等邑無非平野之築也若以財力之難辦爲言則近來經費雖曰罄乏其於一城之築豈可無商量區劃之方乎伏願博詢廟堂以爲及時營築之方焉批以諸條民弊官制間多有所見許令廟堂稟處其中停還之事差人收稅事才有別下飭敎矣使星廚傳侈濫之弊驛馬加把之習別般嚴飭諸道事令廟堂知悉